Христо Радевски
Измамният

chitanka.info

Мягко стелеть, жестко спать.

Руска народна поговорка

Макар да е намръщен и студен,

той страшен, злоумишлен не изглежда.

И неговият вид успокоен

дори подклажда някаква надежда.

И ето че наивните деца

от все сърце се радваха, когато

той заоплита с бели влакънца

градините, полята и къщята.

Настана бяла, мека тишина

и въздух чист и чистота кристална.

Земята заприлича на жена —

облечена в блестяща рокля бална.

И сякаш че безкрайно тържество

и време на безгрижие настана.

Малцина подозираха какво

се крие под блестящата премяна.

И всичко живо сепна се едва

когато почна остър студ да хапе,

когато кървавият лед скова

що живинка докопа в своите лапи…

А облакът засипва с глъхнещ сняг

гори, долища, къщи и ливади.

И мек е и приятен е все пак…

Защото той с памук душите вади!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.